Peder Sass (S), 2004-02-18:
Jeg vil indledningsvis takke de fleste af ordførerne for den positivitet, som dette beslutningsforslag har fået, og også at ministeren var på forkant, inden vi skulle behandle det her og kom med sit udspil i sidste uge, selv om jeg har givet udtryk for i min ordførertale, at vi jo selvfølgelig ikke behandler pressemeddelelser fra Folketingets talerstol.
Når vi forhandler, så forhandler vi lovforslag. Til hr. Flemming Damgaard: Ja, det var næsten forudsigeligt, for når vi tænker tilbage på sidste gang, vi behandlede buslovgivningen, var det jo et liberalistisk felttog, som hr. Flemming Damgaard fremførte dengang, og det er måske blevet nedtonet lidt denne gang, det vil jeg medgive.
Det taler så i retning af, at der er en mulighed for, at man måske kan blive klogere.
Nu er der i hvert fald 2 år til, at man måske kan forhandle sig frem til noget, hvor det ikke hedder, at alt nødvendigvis skal privatiseres, at det hører til det bedste.
Netop dette område, der hedder offentlig trafik, offentlig service,
henvender sig primært til ældre, børn og andre, som ikke har mulighed for at bruge privatbilisme, men har behov for offentlig service.
Det samme gælder for tyndtbefolkede områder, hvor man netop har mulighed for og vel egentlig også pligt til fra det offentlige at sikre, at der er transportmuligheder for dem.
Og hvis ikke det er en god forretning for private, så bliver der ikke givet et tilbud, og derfor er det offentlige i nogle sammenhænge forpligtet til for at sikre en service til disse områder at gå ind i at etablere tingene.
Så privatisering duer altså ikke i alle sammenhænge, og det håber jeg vi kan bruge 2 år til at overbevise hr. Flemming Damgaard om.
Men betingelsen var jo, at det stadig væk skal være under visse forudsætninger, nemlig under forudsætning af at det er private vognmænd, og at det er uden tilskud.
Private vognmænd er ikke noget problem, det er jo den struktur, vi kender allerede i dag på nuværende tidspunkt med den udlicitering, der finder sted ved Xbusser, så det behøver ikke at være nogen forudsætning.
Det er noget, der allerede er indarbejdet.
Med hensyn til uden tilskud har jeg lige før argumenteret for, at der må man, synes jeg, kigge på det, specielt når man ved, hvem det er, man servicerer i det storjyske område.
Til Hr. Kaj Ikast: Jeg kunne ikke fremføre ordene på samme måde, som hr. Kaj Ikast gjorde, for det var en særdeles positiv oplevelse at besøge Xbusser og se, hvor effektivt hele busdriften fungerede, og hvor engageret man forklarede om det.
Så jeg vil positivt gå ind i også at kikke på det, der hedder afskrivningsregler.
Det bliver jo ikke os, det bliver nok skattefolk, der skal det, men jeg vil da gøre en bemærkning til mine kolleger på det felt om, at hvis det kan være med til at gøre det lettere for dem, der skal servicere borgerne, så skal vi selvfølgelig se positivt på det.
Jeg må kvittere på samme måde til hr. Morten Homann, hr.
Martin Lidegaard, hr. Keld Albrechtsen og fru Tove Videbæk for, at det har været positive tilsagn, der har været, og vi skal selvfølgelig prøve på at forhandle os frem til i den tid, der nu kommer, at vi forhåbentlig kan få et godt lovforslag, som lige nu kan løse problemet med den 2-årige periode.
Så alt i alt må jeg takke ordførerne for en positiv behandling og medvirken til, at vi forhåbentlig får et godt lovforslag i næste måned.